EGFL's budget for 2016 omfattede både Kommissionens seneste skøn over de bevillinger, der vil være behov for til at finansiere de forventede udgifter til markedsforanstaltninger og direkte betalinger, skønnene over de formålsbestemte indtægter, der forventes opkrævet i løbet af regnskabsåret, og fremførslen af saldoen af formålsbestemte indtægter, der er til rådighed fra det foregående regnskabsår. Kommissionen tog i sit forslag til EGFL's budgetbevillinger for 2016 højde for de samlede forventede formålsbestemte indtægter og anmodede i forslaget til budget for 2016 om et bevillingsniveau, der er beregnet ved at trække de anslåede formålsbestemte indtægter fra det anslåede behov. Budgetmyndigheden vedtog EGFL-budgettet under hensyntagen til de forventede formålsbestemte indtægter.

I henhold til artikel 43 i forordning (EU) nr. 1306/2013 betragtes indtægter fra finansielle korrektioner i henhold til afgørelser om regnskabsafslutning og afgørelser om efterprøvende regnskabsafslutning, indtægter fra uregelmæssigheder og indtægter fra mælkeafgiften som formålsbestemte indtægter, der skal anvendes til finansiering af EGFL-udgifter. Ifølge disse bestemmelser kan formålsbestemte indtægter anvendes til at finansiere alle former for EGFL-udgifter. Hvis ikke alle disse indtægter anvendes i regnskabsåret, vil de automatisk blive fremført til det følgende regnskabsår. Det skal bemærkes, at 2016 er det sidste år, hvor indtægterne fra mælkeafgiften opkræves, eftersom mælkekvoterne udløb den 31. marts 2015.

Denne rapport er en ajourføring af den foreløbige gennemførelse af 2016-budgettet til Den Europæiske Garantifond for Landbruget (EGFL). I bilag 1 præsenteres en sammenligning mellem den faktiske gennemførelse af EGFL's budget for perioden 16. oktober 2015 - 31. august 2016 og den forventede udgiftsprofil. Sidstnævnte fremkommer ved at anvende indikatoren på budgetbevillingerne. Indikatoren fastsættes på grundlag af bestemmelserne i artikel 28 i forordning (EU) nr. 1306/2013 om finansiering, forvaltning og overvågning af den fælles landbrugspolitik.

–De formålsbestemte indtægter, der forventedes fremført fra regnskabsåret 2015 til 2016, blev anslået til 890 mio. EUR.

Kommissionen afsatte i budgettet for 2016 disse oprindeligt anslåede indtægter på 2 980 mio. EUR til følgende ordninger:

–600 mio. EUR blev afsat til driftsfondene for producentorganisationer i frugt- og grøntsagssektoren og

–2 380 mio. EUR til grundbetalingsordningen.

Budgetmyndigheden vedtog i sidste ende bevillinger til disse ordninger i overensstemmelse med Kommissionens forslag. De vedtagne bevillinger og ovennævnte formålsbestemte indtægter giver tilsammen:

–898 mio. EUR til driftsfondene for producentorganisationer i sektoren for frugt og grøntsager og

–18 307 mio. EUR til grundbetalingsordningen.

Af bilag 1, som viser den foreløbige gennemførelse af 2016-budgettet frem til den 31. august 2016, fremgår budgetbevillingerne på artikelniveau for frugt- og grøntsagssektorens vedkommende og for afkoblede direkte betalingers vedkommende uden hensyntagen til ovennævnte formålsbestemte indtægter. De viser vedtagne bevillinger for disse artikler, som beløber sig til henholdsvis 611,8 mio. EUR og 34 269,2 mio. EUR. Sammen med indtægterne til disse artikler er beløbene i budgettet for 2016 på i alt 1 211,8 mio. EUR for frugt og grøntsager og 36 649,2 mio. EUR for afkoblede direkte betalinger.

3.Bemærkninger til den foreløbige gennemførelse af EGFL-budgettet for 2016

Den foreløbige gennemførelse af budgettet for perioden 16. oktober 2015 - 31. august 2016, som fremgår af bilag 1, sammenlignes med udgiftsprofilen, der er baseret på den indikator, der er fastsat i overensstemmelse med artikel 28 i forordning (EU) nr. 1306/2013. I det følgende anføres korte bemærkninger til de budgetartikler, der udviser de største afvigelser mellem den faktiske og forventede gennemførelse af 2016-budgettet.

3.1.Markedsforanstaltninger

Forbruget af bevillinger til interventioner på landbrugsmarkederne var 158,6 mio. EUR højere end de afsatte budgetbevillinger som fastsat ved indikatorniveauet pr. 31. august 2016. Denne afvigelse skyldes den tekniske virkning af de indtægter, der er afsat til driftsfondene for producentorganisationer i sektoren for frugt og grøntsager, idet indikatoren for perioden frem til den 31. august 2016 kun anvendes på det vedtagne budget. (NB: se yderligere oplysninger i punkt 2 ovenfor).

Efter justering for denne effekt fremkommer et underforbrug på ca. 272,5 mio. EUR, hvilket er nettoeffekten af gennemførelsesmønstrene i navnlig frugt- og grøntsagssektoren og sektoren for animalske produkter.

3.1.1.Frugt og grøntsager (+ 189,0 mio. EUR i forhold til de vedtagne bevillinger)

Som nævnt ovenfor skyldes dette gennemførelsesniveau primært udgifterne til ordningen vedrørende producentorganisationernes driftsfonde, der finansieres med både de vedtagne budgetbevillinger og de formålsbestemte indtægter.

En fodnote * i tabellen over den foreløbige gennemførelse i bilag 1 viser, hvad situationen ville have været, hvis indikatoren var blevet anvendt på de samlede bevillinger under denne artikel, herunder de formålsbestemte indtægter på 600 mio. EUR. Hvis indikatoren således var blevet anvendt på de samlede midler, der forventes at være til rådighed under denne artikel (1 211,8 mio. EUR), ville der fremkomme et underforbrug på -272,6 mio. EUR.

Dette er virkningen af et langsommere forbrug til de forskellige ordninger, der finansieres over denne artikel. Det skal bemærkes, at der ikke har kunnet foretages et rimeligt skøn over gennemførelsesprofilen for de kriseforanstaltninger, der er til rådighed under producentorganisationernes driftsfonde, og andre foranstaltninger inden for frugt- og grøntsagssektoren. Det er derfor sandsynligt, at gennemførelsen vil afvige fra de formodede forbrugsprofiler, der er grundlaget for disse artiklers indikator.

På nuværende tidspunkt forventes denne situation at være midlertidig, eftersom overslagene over udgifter indtil udgangen af året fortsat rummer betydelige beløb. Gennemførelsen af denne artikel overvåges tæt af Kommissionens tjenestegrene.

3.1.2.Mælk og mejeriprodukter (- 135,2 mio. EUR)

Gennemførelsesniveauet for denne artikel kan hovedsagelig tilskrives de fremskridt, der er gjort med gennemførelsen og anvendelsen af den målrettede støtte til husdyrsektorene. Bevillingerne på 420 mio. EUR til støtteordningen er blevet opført under budgetpost 05 02 12 99 – Andre foranstaltninger (mælk og mejeriprodukter). Eftersom medlemsstaterne besluttede at tildele en del af denne støtte til producenter i andre husdyrsektorer, er bevillingsforbruget under denne artikel ca. 106 mio. EUR lavere, og der skulle derfor overføres midler til at dække udgifter, der er anmeldt under andre artikler.